CELEX: 52017PC0137
Language: sk
Date: 2017-03-24
Title: Návrh ROZHODNUTIE RADY, ktorým sa stanovuje pozícia, ktorá sa má zaujať v mene Európskej únie v Svetovej obchodnej organizácii k zmene frekvencie preskúmavania obchodnej politiky WTO uvedenej v odseku C bode ii) prílohy 3 k Dohode o založení WTO a k zmene rokovacieho poriadku Orgánu na preskúmavanie obchodnej politiky

EURÓPSKA KOMISIA
            V Bruseli24. 3. 2017
            COM(2017) 137 final
            2017/0062(NLE)
            Návrh
            ROZHODNUTIE RADY,
            ktorým sa stanovuje pozícia, ktorá sa má zaujať v mene Európskej únie v Svetovej obchodnej organizácii k zmene frekvencie preskúmavania obchodnej politiky WTO uvedenej v odseku C bode ii) prílohy 3 k Dohode o založení WTO a k zmene rokovacieho poriadku Orgánu na preskúmavanie obchodnej politiky
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Cieľom tohto návrhu je stanoviť pozíciu, ktorá sa má zaujať v mene Európskej únie vo Svetovej obchodnej organizácii (ďalej len „WTO“) k úprave frekvencie preskúmavania obchodnej politiky členov WTO uvedenej v odseku C bode ii) prílohy 3 k Dohode o založení Svetovej obchodnej organizácie (ďalej len „Dohode o založení WTO“) a úprave rokovacieho poriadku Orgánu na preskúmavanie obchodnej politiky.
            
            
               Nárast počtu členov vo WTO od roku 1995 takisto vedie k zvýšeniu počtu prehľadov potrebných na dosiahnutie súladu s odsekom C bodom ii) prílohy 3. Zväčšila sa tým záťaž kladená na členov a sekretariát WTO, a súčasný cyklus preskúmavania obchodnej politiky sa preto stal neudržateľným.
            
            
               Diskusie medzi členmi WTO v rámci šiesteho hodnotenia mechanizmu preskúmavania obchodnej politiky viedli k tomu, že Orgán na preskúmavanie obchodnej politiky predovšetkým navrhuje:
            
            
               upraviť frekvenciu preskúmavania obchodnej politiky tak, že súčasné cykly uvedené v odseku C bode ii) prílohy 3 sa predĺžia o jeden rok, a
            
            
               mierne obmeniť rokovací poriadok Orgánu na preskúmavanie obchodnej politiky, aby sa uľahčil postup preskúmavania.
            
            
               Frekvencia preskúmavania obchodnej politiky (odsek C bod ii) prílohy 3 k Dohode o založení WTO)
            
            
               Frekvencia, s akou sa obchodné politiky členov v súčasnosti preskúmavajú, závisí od ich relatívneho podielu na svetovom obchode. Štyria členovia s najväčšími podielmi na svetovom obchode sa v súčasnosti preskúmavajú každé dva roky (EÚ, Spojené štáty americké, Čína a Japonsko). Nasledujúcich 16 členov (napr. Ruská federácia, Austrália, Kanada a Švajčiarsko) sa preskúmavajú každé štyri roky. Ostatní členovia sa preskúmavajú fakticky každých šesť až sedem rokov. Orgán na preskúmavanie obchodnej politiky zastáva názor, že frekvencia preskúmavania by sa mala počnúc rokom 2019 zmeniť v prvom uvedenom prípade na tri roky, v druhom na päť a v treťom na sedem rokov.
            
            
               Rozhodnutie o úprave cyklov preskúmavania prijme Konferencia ministrov WTO podľa článku X ods. 8 Dohody o založení WTO alebo Generálna rada (v obdobiach medzi zasadnutiami Konferencie ministrov podľa článku IV ods. 2 Dohody o založení WTO) a po schválení nadobudne účinnosť pre všetkých členov.
            
            
               Komisia by mala byť poverená tým, aby v mene Európskej únie zaujala pozíciu spočívajúcu v pristúpení ku konsenzu o podpore prijatia rozhodnutí prijatých Konferenciou ministrov (alebo Generálnou radou v obdobiach medzi zasadnutiami Konferencie ministrov), pokiaľ ide o predĺženie súčasných cyklov preskúmavania uvedených v odseku C bode ii) prílohy 3 k Dohode o založení WTO o jeden rok.
            
            
               Zmena rokovacieho poriadku Orgánu na preskúmavanie obchodnej politiky
            
            
               Výsledkom šiesteho hodnotenia mechanizmu preskúmavania obchodnej politiky je, že Orgán na preskúmavanie obchodnej politiky zároveň odporúča zmenu svojho rokovacieho poriadku. Súčasťou týchto zmien sú malé zmeny na uľahčenie vykonávania preskúmavania, ako napríklad poskytnúť preskúmavanému členovi štyri týždne namiesto súčasných troch na zodpovedanie predbežných otázok, keď používa alternatívny časový plán. Iné zmeny
                  1
                rokovacieho poriadku zahŕňajú napríklad možnosť, aby člen WTO predložil významné zmeny svojej obchodnej politiky na zasadnutí Orgánu na preskúmavanie obchodnej politiky medzi dvoma preskúmaniami obchodnej politiky, alebo možnosť, aby bol na žiadosť člena druhý deň preskúmavania interaktívnejší, pričom sa využijú moderované panely alebo sekretariát WTO vydá zoznam rečníkov pre príspevky členov WTO v prvý deň preskúmavania.
            
            
               Komisia by zároveň mala byť poverená tým, aby v mene Európskej únie zaujala pozíciu spočívajúcu v pristúpení ku konsenzu o podpore zmien rokovacieho poriadku Orgánu na preskúmavanie obchodnej politiky.
            
            
               Rozhodnutie o aktualizácii rokovacieho poriadku Orgánu na preskúmavanie obchodnej politiky prijme Orgán na preskúmavanie obchodnej politiky.
            
            
               •Súlad s existujúcimi ustanoveniami v tejto oblasti politiky
            
            
               Iniciatíva je plne v súlade s existujúcimi politikami Únie.
            
            
               •Súlad s ostatnými politikami Únie
            
         
         
            
               Prehľad obchodnej politiky neslúži len na predstavenie obchodnej politiky EÚ, ale aj všetkých ostatných politík, ktoré majú vplyv na obchod. Preskúmavanie obchodnej politiky iných členov umožňuje EÚ klásť preskúmavanému členovi otázky a dosiahnuť väčšiu transparentnosť.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada na návrh Komisie alebo vysokého predstaviteľa Únie pre zahraničné veci a bezpečnostnú politiku prijme rozhodnutie, ktorým sa určuje pozícia, ktorá sa má prijať v mene Európskej únie.
            
            
               Zamýšľané rozhodnutia patria do rozsahu pôsobnosti spoločnej obchodnej politiky (článok 207 ZFEÚ).
            
            
               •Subsidiarita (v prípade inej ako výlučnej právomoci)
            
            
               Európska únia má v súlade s článkom 3 ZFEÚ výlučnú právomoc v záležitostiach, na ktoré sa vzťahuje toto rozhodnutie. Zásada subsidiarity sa preto neuplatňuje.
            
            
                  Proporcionalita
            
            
               Neuvádza sa.
            
            
               •Výber nástroja
            
            
               Tento návrh je v súlade s článkom 218 ods. 9 ZFEÚ. Na dosiahnutie cieľov vyjadrených v tomto návrhu neexistuje iný právny nástroj, ktorý by sa mohol použiť.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Neuvádza sa.
            
            
               4.VPLYV NA ROZPOČET
            
            
               Neuvádza sa.
            
            
               5.ĎALŠIE PRVKY
            
            
               Európsky parlament bude v súlade s článkom 218 ods. 10 ZFEÚ ihneď a v plnom rozsahu informovaný.
            
            
               2017/0062 (NLE)
            
            
               Návrh
            
            
               ROZHODNUTIE RADY,
            
         
         
            
               ktorým sa stanovuje pozícia, ktorá sa má zaujať v mene Európskej únie v Svetovej obchodnej organizácii k zmene frekvencie preskúmavania obchodnej politiky WTO uvedenej v odseku C bode ii) prílohy 3 k Dohode o založení WTO a k zmene rokovacieho poriadku Orgánu na preskúmavanie obchodnej politiky
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)V odseku C bode ii) prílohy 3 k Dohode o založení Svetovej obchodnej organizácie podpísanej v Marrákeši (ďalej len „Dohoda o založení WTO“) sa uvádza frekvencia preskúmavania obchodných politík a obchodných praktík členov Svetovej obchodnej organizácie (ďalej len „WTO“). Frekvencia preskúmavania obchodnej politiky jednotlivých členov závisí od ich podielu na svetovom obchode. Štyria najviac obchodujúci členovia sa v súčasnosti preskúmavajú každé dva roky. Nasledujúci šestnásti členovia podľa podielu na svetovom obchode sa preskúmavajú každé štyri roky, zatiaľ čo ostatní členovia sa v súčasnosti preskúmavajú každých šesť rokov.
            
            
               (2)Nárast počtu členov vo WTO od roku 1995 takisto viedol k zvýšeniu počtu prehľadov potrebných na dosiahnutie súladu s prílohou 3 k Dohode o založení WTO, čím sa zväčšila záťaž kladená na členov a sekretariát WTO. Orgán na preskúmavanie obchodnej politiky WTO navrhuje v záujme zachovania účinnosti systému preskúmavania, aby sa v súčasnosti zavedené cykly predĺžili o jeden rok. V dôsledku toho by sa členovia WTO preskúmavali v závislosti na ich podiele na svetovom obchode s frekvenciou 3, 5 a 7 rokov.
            
            
               (3)Rozhodnutia o schválení zmien prílohy 3 k Dohode o založení WTO musí v súlade s článkom X ods. 8 Dohody o založení WTO prijať konsenzom Konferencia ministrov alebo podľa článku IV ods. 2 Dohody o založení WTO Generálna rada v obdobiach medzi zasadnutiami Konferencie ministrov a po schválení nadobúdajú účinnosť pre všetkých členov WTO.
            
            
               (4)V záujme zachovania účinnosti systému preskúmavania Orgán na preskúmavanie obchodnej politiky odporúča
                  2
                aj zmenu svojho rokovacieho poriadku tak, aby sa zaviedli malé zmeny, ktorými by sa uľahčilo vykonávanie preskúmavania (napríklad poskytnúť preskúmavanému členovi štyri týždne namiesto súčasných troch na zodpovedanie predbežných otázok, keď používa alternatívny časový plán). Iné zmeny rokovacieho poriadku zahŕňajú napríklad možnosť, aby člen WTO predložil významné zmeny svojej obchodnej politiky na zasadnutí Orgánu na preskúmavanie obchodnej politiky medzi dvoma preskúmaniami obchodnej politiky, alebo možnosť, aby bol na žiadosť člena druhý deň preskúmavania interaktívnejší, pričom sa využijú moderované panely alebo sekretariát WTO vydá zoznam rečníkov pre príspevky členov WTO v prvý deň preskúmavania. Orgán na preskúmavanie obchodnej politiky môže prijať rozhodnutie o zmene vlastného rokovacieho poriadku podľa článku IV ods. 4 Dohody o založení WTO.
            
            
               (5)Je v záujme Únie zabezpečiť riadne fungovanie mechanizmu preskúmavania obchodnej politiky tak, aby sa členovia WTO aj naďalej pravidelne preskúmavali a aby zasadnutia Orgánu na preskúmavanie obchodnej politiky boli čo najefektívnejšie a čo najlepšie pripravené.
            
            
               (6)Je preto vhodné stanoviť pozíciu, ktorá sa má zaujať v mene Únie vo Svetovej obchodnej organizácii k predĺženiu cyklov preskúmavania obchodnej politiky členov WTO o rok a k zmene rokovacieho poriadku Orgánu na preskúmavanie obchodnej politiky, a to s cieľom uľahčiť vykonávanie preskúmavania,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorá sa má zaujať v mene Únie v Konferencii ministrov alebo v Generálnej rade Svetovej obchodnej organizácie, je pristúpiť ku konsenzu o zmene odseku C bodu ii) prílohy 3 k Dohode o založení WTO tak, aby sa cykly preskúmavania obchodnej politiky členov WTO predĺžili o rok. Cykly preskúmavania uvedené v odseku C bode ii) prílohy 3 k Dohode o založení WTO závisia od podielu na svetovom obchode a v súčasnosti trvajú 2, 4 a 6 rokov. Nahradia sa cyklami s dĺžkou 3, 5 a 7 rokov v tomto poradí.
            
            
               Komisia vyjadrí túto pozíciu na nadchádzajúcom zasadnutí Konferencie ministrov alebo Generálnej rady podľa toho, ktoré zasadnutie sa uskutoční skôr.
            
            
               Článok 2
            
            
               Pozícia, ktorá sa má zaujať v mene Únie v rámci Orgánu na preskúmavanie obchodnej politiky, je pristúpiť ku konsenzu o zmene rokovacieho poriadku Orgánu na preskúmavanie obchodnej politiky zamýšľanej v dokumente WT/RD/TPR/745.
            
            
               Komisia vyjadrí túto pozíciu na nadchádzajúcom zasadnutí Orgánu na preskúmavanie obchodnej politiky.
            
            
               Článok 3
            
            
               Rozhodnutie o predĺžení cyklov preskúmavania obchodnej politiky sa po jeho prijatí uverejní v Úradnom vestníku Európskej únie.
            
         
         
            
               Článok 4
            
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Dokument WT/RD/TPR/745.
               
               
                  
                     (2)
                  Dokument WT/RD/TPR/745.